b'\n_START_ARTICLE_\nCel mai \xc3\xaendep\xc4\x83rtat \xc8\x9b\xc4\x83rm\n_START_SECTION_\nIntriga\n_START_PARAGRAPH_\nO boal\xc4\x83 ciudat\xc4\x83 \xc8\x99i inexplicabil\xc4\x83 se r\xc4\x83sp\xc3\xa2nde\xc8\x99te prin Terramare. Magia \xc3\xae\xc8\x99i pierde puterea; c\xc3\xa2ntecele sunt uitate; oamenii \xc8\x99i animalele se \xc3\xaemboln\xc4\x83vesc \xc8\x99i \xc3\xaennebunesc. \xc3\x8enso\xc8\x9bit de Arren, t\xc3\xa2n\xc4\x83rul Prin\xc8\x9b din Enlad, Arhimagul Ged p\xc4\x83r\xc4\x83se\xc8\x99te insula Roke pentru a descoperi cauza acestor fenomene. Dup\xc4\x83 o c\xc4\x83l\xc4\x83torie fragmentat\xc4\x83 de numero\xc8\x99i pa\xc8\x99i gre\xc8\x99i\xc8\x9bi, ajung la cap\xc4\x83tul lumii \xc8\x99i trec dincolo de el, pe insula mor\xc8\x9bilor. Acolo, ei \xc3\xael \xc3\xaenfrunt\xc4\x83 \xc8\x99i \xc3\xael \xc3\xaenving pe magicianul Cob, care a deschis o poart\xc4\x83 \xc3\xaentre lumi \xc8\x99i vrea s\xc4\x83 p\xc4\x83c\xc4\x83leasc\xc4\x83 moartea, pentru a tr\xc4\x83i ve\xc8\x99nic. Ged \xc3\xae\xc8\x99i sacrific\xc4\x83 puterile magice, \xc3\xaenchiz\xc3\xa2nd aceast\xc4\x83 poart\xc4\x83._NEWLINE_Odat\xc4\x83 reveni\xc8\x9bi \xc3\xaen lumea celor vii, Arren \xc3\xae\xc8\x99i d\xc4\x83 seama c\xc4\x83 a \xc3\xaendeplinit profe\xc8\x9bia f\xc4\x83cut\xc4\x83 cu multe secole \xc3\xaenainte de c\xc4\x83tre ultimul rege din Terramare: "Cel care va traversa viu t\xc4\x83r\xc3\xa2mul mor\xc8\x9bii \xc8\x99i va reveni la \xc8\x9b\xc4\x83rmul \xc3\xaendep\xc4\x83rtat al zilei, \xc3\xaemi va mo\xc8\x99teni tronul." \xc3\x8en timpul scurs, regatul s-a f\xc4\x83r\xc3\xa2mi\xc8\x9bat \xc3\xaen mici principate \xc8\x99i domenii, care tr\xc4\x83iesc \xc3\xaentr-o pace relativ\xc4\x83. Acum, ele pot fi reunite._NEWLINE_Le Guin prezint\xc4\x83 dou\xc4\x83 finaluri. \xc3\x8en unul dintre ele, dup\xc4\x83 \xc3\xaencoronarea lui Arren, Ged porne\xc8\x99te pe ocean \xc8\x99i nu se mai aude de el niciodat\xc4\x83. \xc3\x8en cel\xc4\x83lalt, Ged se \xc3\xaentoarce \xc3\xaen p\xc4\x83durile insulei sale de ba\xc8\x99tin\xc4\x83, Gont. \xc3\x8en 1990, la \xc8\x99aptesprezece ani dup\xc4\x83 publicarea Celui mai \xc3\xaendep\xc4\x83rtat \xc8\x9b\xc4\x83rm, c\xc3\xa2nd a reluat povestea \xc3\xaen cartea Tehanu, Le Guin a optat pentru al doilea final.\n_START_SECTION_\nTeme\n_START_PARAGRAPH_\nLa fel ca precedentele c\xc4\x83r\xc8\x9bi ale trilogiei, aceasta este un bildungsroman. Povestea este istorisit\xc4\x83 \xc3\xaen principal din perspectiva lui Arren, care se transform\xc4\x83 din b\xc4\x83iatul care \xc3\xaei idolatrizeaz\xc4\x83 pe mae\xc8\x99trii din Roke, \xc3\xaentr-un om care discut\xc4\x83 plin de \xc3\xaencredere cu dragonii \xc3\xaen Selidor._NEWLINE_\xc8\x98i Ged s-a maturizat. Nu mai este b\xc4\x83iatul impulsiv care a deschis o poart\xc4\x83 \xc3\xaentre lumi \xc3\xaen Un vr\xc4\x83jitor din Terramare, sau t\xc3\xa2n\xc4\x83rul temerar care a intrat singur \xc3\xaen Mormintele din Atuan. De\xc8\x99i misiunea pe care o are \xc3\xaen fa\xc8\x9b\xc4\x83 este la fel de grea \xc8\x99i de periculoas\xc4\x83 ca anterioarele, ac\xc8\x9biunile sale sunt ghidate acum de nevoie._NEWLINE_\xc3\x8entr-un fel, Cob este alter ego-ul lui Ged - un Ged care nu a renun\xc8\x9bat la calea periculoas\xc4\x83 a chem\xc4\x83rii mor\xc8\x9bilor, pe care a p\xc4\x83\xc8\x99it \xc3\xaen tinere\xc8\x9be, ci a mers pe ea p\xc3\xa2n\xc4\x83 la cap\xc4\x83t. Cu toate acestea, confruntarea final\xc4\x83 dintre Ged \xc8\x99i Cob, \xc3\xaen care primul \xc3\xaenchide poarta dintre lumea mor\xc8\x9bilor \xc8\x99i a celor vii este similar\xc4\x83 aceleia cu Umbra din prima carte, Umbr\xc4\x83 care era alter ego-ul lui Ged \xc3\xaentr-un mod mult mai explicit._NEWLINE_\xc3\x8enchiderea por\xc8\x9bii r\xc4\x83ului, cu costul pierderii complete a puterilor magice (\xc8\x99i aproape cu costul vie\xc8\x9bii), poate fi considerat\xc4\x83 \xc8\x99i \xc3\xaendeplinirea dorin\xc8\x9bei de a "anula r\xc4\x83ul" pe care t\xc3\xa2n\xc4\x83rul Ged i-a dest\xc4\x83inuit-o Arhimagului de atunci, Gensher (\xc8\x99i pe care, dup\xc4\x83 cum i-a spus Arhimagul, era incapabil s\xc4\x83 o \xc3\xaendeplineasc\xc4\x83 pe atunci).'